ଖୋର୍ଦ୍ଧା : ଗୋଆରେ ଚମକିଲେ ଓଡିଆ ଝିଅ ପ୍ରିୟଙ୍କା । ରାଜ୍ୟ ପାଇଁ ଗୌରବ ଆଣିଛନ୍ତି ଓଡ଼ିଆ ଝିଅ ପ୍ରିୟଙ୍କା । ମିସ ଇଣ୍ଡିଆ ପ୍ରତିଯୋଗିତାରେ "ଇଣ୍ଡିଆଜ ଚାର୍ମିଙ୍ଗ ଫେସ ମିସ ଇଣ୍ଡିଆ" ମୁକୁଟ ଜିତି ଓଡ଼ିଶା ପାଇଁ ଗୌରବ ଆଣିଛନ୍ତି । ଛୋଟ ବେଳୁ ଭଲ ଅଭିନେତ୍ରୀ ହେବା ଇଚ୍ଛା ଶକ୍ତି ତାଙ୍କୁ ଏହି ସଫଳତା ଆଣି ଦେଇଛି । ଏହି କୃତିତ୍ୱ ହାସଲ ପରେ ପ୍ରିୟଙ୍କାଙ୍କ ନିକଟକୁ ଛୁଟୁଛି ଅଭିନନ୍ଦନର ସୁଅ ।
ଖୋର୍ଦ୍ଧା ଜିଲ୍ଲା ଜଟଣୀ ସ୍ଥିତ ଗୋପବନ୍ଧୁ ନଗରର ପ୍ରିୟଙ୍କା ମହାପାତ୍ର । ଛୋଟ ବେଳୁ ଇଚ୍ଛା ଥିଲା ଭଲ ଅଭିନେତ୍ରୀ ହେବେ । ଯାହାକୁ ସେ ଏବେ ପୁରା କରିଛନ୍ତି । ଗୋଆର ପଂଜିମ କଦମ୍ବା ଫୁଟ ସ୍ଟେପ ତରଫରୁ ଆୟୋଜିତ ହୋଇଥିବା "ମିସ ଇଣ୍ଡିଆ-2020" ପ୍ରତିଯୋଗିତାରେ ଦେଶର ବିଭିନ୍ନ ସ୍ଥାନରୁ ମୋଟ 36 ଜଣ ପ୍ରତିଯୋଗୀ ଅଂଶଗ୍ରହଣ କରିଥିଲେ । ସେଠାରେ ଓଡ଼ିଶାର ସଂସ୍କୃତି ଖୋର୍ଦ୍ଧାର ପାଇକ ବେଶ ଓ ବୋହେୟାମ୍ ଷ୍ଟାଇଲର ବିକିନୀ ପିନ୍ଧି ଭଲ ପ୍ରଦର୍ଶନ କରିଥିଲେ ପ୍ରିୟଙ୍କା । ଏହି ପ୍ରତିଯୋଗିତାରେ ଓଡିଶାରୁ 6 ଜଣ ସାମିଲ ହୋଇଥିଲେ । ତେବେ ପ୍ରିୟଙ୍କା ସମସ୍ତଙ୍କୁ ପଛରେ ପକାଇ ବିଜୟର ମୁକୁଟ ପିନ୍ଧିଛନ୍ତି ।
ପିଲାବେଳୁ ମିମିକ୍ରି କରିବାକୁ ଖୁବ୍ ଭଲ ପାଆନ୍ତି ପ୍ରିୟଙ୍କା । ସ୍କୁଲରେ ଭଲ ପାଠ ପଢୁଥିଲେ । ଏହାସହ ସ୍କୁଲ ଓ କଲେଜରେ ସାଂସ୍କୃତିକ କାର୍ଯ୍ୟକ୍ରମରେ ଭାଗ ନିଅନ୍ତି ସେ । ସ୍କୁଲରେ ପଢିବା ସମୟରେ ବିଭିନ୍ନ ସଂଗୀତ ଭିତ୍ତିକ କାର୍ଯ୍ୟକ୍ରମରେ ଅଂଶଗ୍ରହଣ କରି ଅନେକ ପୁରସ୍କାର ଜିତିଛନ୍ତି । ଏହା ସହ ମଡେଲିଂ କରିବା ଜାରି ରଖିଥିଲେ । ସେ ତାଙ୍କ କ୍ୟାରିୟରରେ ଅନେକ ସିରିଅଲ୍ ଓ ଫିଲ୍ମରେ କାମ କରିଛନ୍ତି । ନୂଆବୋହୂ ସିରିଅଲ୍ କରୁଥିଲେ ପ୍ରିୟଙ୍କା । ଏବେ ଜୀ ସାର୍ଥକରେ ଟେଲିକାଷ୍ଟ ହେଉଥିବା ହେ ପ୍ରଭୁ ସିରିଅଲରେ ସ୍ୱାତୀ କ୍ୟାରେକ୍ଟର ପ୍ଲେ କରୁଛନ୍ତି । ଏହାସହ ଦୁଇଟି ଫିଲ୍ମରେ ଲିଡ୍ ରୋଲରେ କାମ କରିଛନ୍ତି । 22ଟି ମ୍ୟୁଜିକ୍ ଭିଡ଼ିଓ ଓ ଟଲିଉଡରେ 3ଟି ସର୍ଟ ଫିଲ୍ମ କରିଛନ୍ତି । ନିଜର ସଫଳତା ପାଇଁ ପରିବାର ଲୋକଙ୍କୁ ଶ୍ରେୟ ଦେଇଛନ୍ତି ପ୍ରିୟଙ୍କା । ଏହି କୃତିତ୍ୱ ହାସଲ ପରେ ପ୍ରିୟଙ୍କାଙ୍କ ନିକଟକୁ ଅଭିନନ୍ଦନର ସୁଅ ଛୁଟିବାରେ ଲାଗିଛି ।
